Klein-Kariba-vloed: Bejaarde se liggaam gevind | Maroela Media
Die onderdakswembad waarin die bejaardes glo was toe die vloedwater hulle meegesleur het.
Eric ­Sparrow (74) en sy vrou, Elizabeth, was in die onderdakswembad van die oord toe die vloedwater hulle meegesleur het.
Dr. Wim de Wet, die oordbestuurder van Klein Kariba, het Sondag aan Maroela Media gesê reddingswerkers het Eric se liggaam Saterdag omstreeks 11:00 gevind. Sy vrou word nog vermis.
"Ons personeel is tans op trapbootjies op die rivier en fynkam die gebied om na haar te soek," het hy gesê.
Maroela Media het Saterdag berig die bejaarde egpaar was dagbesoekers van Bela-Bela.
De Wet het Vrydagaand 'n verklaring uitgereik waarin hy gesê het swaar reënval sedert Donderdag het 'n bogemiddelde vloei van water deur die oord tot gevolg gehad. Nagenoeg 150mm reënval is gemeet.
"Vrydag net ná 13:00 het ons 'n berig ontvang dat 'n damwal by 'n oord aan die bokant van Klein-Kariba gebreek het. Binne sekondes het 'n watermassa die oord getref en is die restaurant, winkel en binneswembad oorstroom. Kleiner geboue en strukture is saam met voertuie wat by die winkel geparkeer was, meegesleur," het De Wet gesê.
Verskeie voertuie het stroomaf teen bome vasgespoel en een voertuig is tot teen die damwal by die gholfbaan meegesleur.
"Personeel het dadelik twee noodstasies ingerig, aangesien die oord deur die vloedwater in twee dele verdeel is. Stappe is dadelik geneem om gaste op te spoor en om hul veiligheid te verseker deur hulle na hoogliggende berghuise te neem. Elektrisiteit en watertoevoer is nie in dié gebiede ontwrig nie."